[Lucius Episcopus servus servorum Dei, dilectis filiis Petro Abbati et Monachis Cluniacensibus, salutem et Apostolicam benedictionem. Fratres vestros debita benignitate suscepimus, eosque apud sanctum Sabam honestè locavimus. Maxima verò urbis perturbatione præpediti, quam per dilectos filios nostros Joannem Camerarium, alios fratres vestros plenius intelligere poteritis, Abbatem ibi ordinare nequivimus: locum tamen ipsum cum omnibus pertinentiis suis per privilegium nostrum vobis concessimus et confirmavimus. Quam citius autem per Dei gratiam ab his expediti magistro Mario, qui hactenus eidem loco præfuerat, quem pro ipsorum novitate provisorem eis per aliquantulum temporis dimisimus, providere curabimus, et illum, qui à fratribus vestris nobis designatus est, ibidem ad honorem Domini, et sanctæ Romanæ Ecclesiæ, et Cluniacensis Monasterii, Domino auxiliante, in Abbatem ordinare curabimus. Rogamus autem ut pro nobis et universo statu sanctæ Dei Ecclesiæ speciales orationes ad Dominum faciatis, et per Religiosos congregationis vestri ordinis fieri studeatis. Datum Romæ XIII. Kalendas Februarii.]